[pic] | KOMISIJA EVROPSKIH SKUPNOSTI |

Bruselj, 12.12.2006

COM(2006) 809 konč.

2003/0153 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES o

skupnem stališču Sveta o sprejetju Direktive Evropskega parlamenta in Sveta o homologaciji motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva)

2003/0153 (COD)

SPOROČILO KOMISIJEEVROPSKEMU PARLAMENTUv skladu z drugim pododstavkom člena 251 (2) Pogodbe ESo

skupnem stališču Sveta o sprejetju Direktive Evropskega parlamenta in Sveta o homologaciji motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva)

1. OZADJE

Datum predložitve predloga EP in Svetu (dokument COM(2003) 418 konč. - 2003/0153(COD): | 14.7.2003. |

Datum mnenja Evropskega ekonomsko-socialnega odbora: | 28.1.2004. |

Datum mnenja Evropskega parlamenta, prva obravnava: | 11.2.2004. |

Datum predložitve spremenjenega predloga: | 3.11.2004. |

Datum sprejetja skupnega stališča: | 11.12.2006. |

2. CILJ PREDLOGA KOMISIJE

a) Predlog predstavlja posodobitev Okvirne direktive 70/156/EGS[1] o približevanju zakonodaje držav članic o homologaciji motornih in priklopnih vozil.

b) Direktiva 70/156/EGS je glavni pravni instrument Evropske komisije za izvajanje enotnega trga v sektorju motornih vozil. Na eni strani uvaja poenotenje tehničnih določb na področju izdelave vozil in njihovih sestavnih delov, na drugi strani pa nadomešča upravne postopke homologacije na nacionalni ravni z obvezno enotno homologacijo na ravni Skupnosti.

V skladu z direktivami 92/53/EGS[2], 2002/24/ES[3] in 2003/37/ES[4] so vse kategorije vozil upravičene do prednosti, ki jih zagotavlja homologacija Skupnosti. Delno so izključena samo gospodarska vozila[5]. Eden izmed ciljev tega predloga je razširiti načelo homologacije Skupnosti na gospodarska vozila.

3. PRIPOMBE NA SKUPNO STALIŠČE

3.1. Splošne pripombe na skupno stališče

Svet je z odobravanjem sprejel predlog Komisije za preoblikovanje Okvirne direktive 70/156/EGS. Svet je tudi pozdravil dodatke in spremembe, ki jih je prinesla Direktiva 92/53/EGS, ki je prva spremenila Direktivo 70/156/EGS.

Kljub temu je Svet želel na novo oblikovati več členov, da bi jasneje izrazil njihov obseg oziroma natančneje določil pogoje uporabe.

Svet je tudi uvedel več novih členov, da bi omogočil prihodnji razvoj novih pobud v okviru politike poenostavljanja zakonodaje Skupnosti za sektor motornih vozil. Novi členi se zelo dobro uvrščajo med Priporočila skupine na visoki ravni „ CARS 21 “.

Ob upoštevanju kompleksnosti načinov homologacije, veljavne od leta 1996, in zadevnih pravnih vidikov so razprave v Svetu omogočile ohranjanje ravnovesja med zahtevami glede varnosti v cestnem prometu, varstva okolja in potrebami industrije. Skupno stališče je torej predvsem kompromisno besedilo, ki bi ga lahko podprle vse države članice.

Komisija je bila vključena v oblikovanje novih členov in različna preoblikovanja že obstoječih.

Komisija lahko podpre besedilo skupnega stališča. Vendar pa Komisija zaradi interesa uporabnikov meni, da bi bilo bolje, če bi bili roki za izvajanje homologacije Skupnosti za gospodarska vozila krajši, da bi se dosegla uresničitev notranjega trga in da bi postale varnostne zahteve za to vrsto vozil čim prej obvezne.

3.2. Pripombe na sprejete spremembe Evropskega parlamenta

Svet je v celoti sledil mnenju Komisije o spremembah, ki jih je Parlament sprejel na prvi obravnavi.

Tako so bile zavrnjene vse spremembe, ki bi v Okvirno direktivo uvedle določbe, ki so nezdružljive s cilji predloga. Da bi se izognili ustvarjanju pravne negotovosti, so bile zavrnjene tudi spremembe, ki so se nanašale na področja, ki jih že pokriva ostala zakonodaja Skupnosti.

Svet je sprejel spremembe Evropskega parlamenta glede same homologacije, kot jih je na novo oblikovala Komisija, ker razširjajo obseg začetnih določb. Spremembe, ki se nanašajo na posamično homologacijo, so bile sprejete.

Svet bo znova proučil omejevanje majhnih serij, da se upošteva širitev Evropske unije maja 2004.

Kar zadeva datume izvajanja homologacije Skupnosti, je Svet v celoti zavrnil predlog Parlamenta o preložitvi vseh datumov, ki jih je predlagala Komisija, saj ocenjuje, da bi tako velik zamik škodil interesom izdelovalcev, ki so prvi upravičenci poenotenja tehničnih in upravnih določb glede homologacije vozil.

3.3. Nove določbe Sveta in stališče Komisije

Med novimi členi člen 10a natančneje določa načine izvedbe preskusov, ki se zahtevajo za podelitev homologacije. To bo povzročilo znatno poenostavitev načinov preskušanja, saj se dovoli uporaba virtualnih načinov in pooblasti izdelovalca, da sam predloži poročila o preskusih.

Člen 38 („Obveščanje in določitev tehničnih služb“) je bil v celoti spremenjen. Natančno so bili določeni pogoji, pod katerimi lahko upravni organi, zadolženi za homologacijo, zamenjajo tehnične službe, določene za ta namen, in sami nadzorujejo preskuse v obratih izdelovalcev. Svet je tudi določil pogoje za ocenjevanje pristojnosti različnih udeležencev v postopku homologacije od izvajanja zahtevanih preskusov do nadzora skladnosti proizvodnje in pregleda vozil ali sestavnih delov na trgu.

Posebna pozornost je bila namenjena delom in opremi, ki je na voljo na poprodajnem trgu, tako da bi se deli in oprema, ki bi lahko vplivali na delovanje vozila, lahko dali na trg samo z odobritvijo organov, zadolženih za homologacijo. Vključen je bil nov člen („Deli in oprema, ki predstavljajo veliko tveganje […]“´) za uvedbo poenostavljenega postopka homologacije po vzoru tipske homologacije.

Svet je v celoti revidiral predlagani časovni načrt Komisije glede izvajanja homologacije Skupnosti za gospodarska vozila, da bi se malim in srednjevelikim podjetjem omogočilo več časa za prilagoditev novim določbam. Novi časovni načrt upošteva dejstvo, da je bil rok za prenos direktive v države članice prestavljen z 12 na 18 mesecev.

Priloge k direktivi so bile posodobljene, da se upošteva spremembe zaradi uvedbe novih členov in posameznih direktiv, ki so začele veljati pred kratkim.

Komisija te spremembe v celoti odobrava.

4. SKLEP

V svojem začetnem predlogu z dne 14. julija 2003 Komisija predlaga razširitev upravičenosti do homologacije na vsa vozila, vključno z gospodarskimi, tako da se zaključi vzpostavitev notranjega trga v sektorju motornih vozil. Poleg prednosti, ki jih v okviru ekonomije obsega zagotavlja izdelovalcem, omogoča tudi bistveno izboljšanje varnosti vozil, saj postanejo obvezne vse direktive o tehničnem usklajevanju, ki so bile pripravljene po sprejetju Direktive 70/156/EGS.

Poleg prednosti, ki jih nudi odprt in konkurenčen enotni trg, je za evropske državljane v obdobju, ko se mednarodni promet z gospodarskimi vozili hitro razvija, pomembno izboljšanje varnosti v cestnem prometu.

Svet je podprl spremenjeni predlog Komisije. Kljub temu pa je uvedel nekaj sprememb, ki bodo pozitivno vplivale na postopek homologacije. Zaradi prihodnje poenostavitve zakonodaje Skupnosti je bilo kot odziv na priporočila poročila CARS 21 uvedenih več novih členov.

Odločitev Sveta je bila soglasna.

Komisija podpira skupno stališče Sveta.

[1] Direktiva Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil – Uradni list L 42, 23.2.1970, str. 1.

[2] Direktiva Sveta 92/53/EGS z dne 18. junija 1992 o spremembah Direktive 70/156/EGS o približevanju zakonodaje držav članic v zvezi s homologacijo motornih in priklopnih vozil – Uradni list L 42, 10.8.1992, str. 1.

[3] Direktiva 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil in o razveljavitvi Direktive Sveta 92/61/EGS – Uradni list L 124, 9.5.2002, str. 1 .

[4] Direktiva Evropskega parlamenta in Sveta 2003/37/ES z dne 26. maja 2003 o homologaciji kmetijskih in gozdarskih traktorjev, njihovih priklopnikov in zamenljivih vlečenih strojev ter njihovih sistemov, sestavnih delov in samostojnih tehničnih enot in o razveljavitvi Direktive 74/150/EGS – Uradni list L 171, 9.7.2003, str. 1 .

[5] Lahka gospodarska vozila (do 3,5 ton), tovornjaki, priklopna vozila, polpriklopniki in avtobusi.